बदलते वक्त के साथ आज के युवा प्यार जताने में पीछे नहीं हटते, लेकिन अभी कई आम भारतीय मध्यमवर्गीय लोगों का मानना है कि प्यार-व्यार सब फिजूल की बातें हैं। प्यार वो होता है जो शादी के बाद होता है। उससे पहले प्यार का नाम तक लेना, तौबा तौबा! लेकिन जरूरी नहीं कि शादी के बाद हर जोड़े को एक-दूसरे से प्यार हो ही जाए। आज भी कई ऐसे लोग होंगे, जिनकी शादी को कई साल बीत चुके होंगे, लेकिन फिर भी शायद ही दोनों ने एक-दूसरे को कभी प्यार जताया होगा। शादी के बाद दोनों में प्यार हो भी गया हो, फिर भी शायद ही दोनों ने एक-दूसरे को कभी आई लव यूं कहा होगा। वहीं कुछ ये सोचकर ही अपना प्यार नहीं जता पाते कि यह भी कोई कहने की बात है।